Ane Halsboe-Jørgensen (S), 2023-04-18:
Tak for det, formand.
Tak til ordførerne for bemærkningerne og en god behandling af lovforslaget, og ikke mindst selvfølgelig tak til SF, Radikale Venstre og Alternativet for at tage ansvar for at hjælpe den her gruppe udsatte børn i en tid, der kan være svær.
Inflationen er på vej ned, og det er godt, men der er stadig mange rundtomkring i landet, som de høje priser stadig rammer hårdt og især med en mekanisme, som er så uretfærdig, at det rammer dem, som i forvejen har mindst, mest.
Derfor er jeg glad for, at det her lovforslag giver inflationshjælp til alle børn i Danmark, som har en mor eller en far på kontanthjælp eller i ressourceforløb.
Der har været stemmer undervejs, der har sagt, at der ikke er brug for inflationshjælp, at det slet ikke nytter noget.
Der er jeg af en anden holdning i den nuværende tid.
Jeg bakker op om alle de ordførere, der har sagt, at det ikke skal være udgangspunktet for det, vi laver herinde, men det er en ekstraordinær tid, og der er mange, for hvem det her vil falde på et tørt sted.
Det gør også, at tempo er en faktor, og det har været diskuteret frem og tilbage i salen i dag.
Jeg bakker op om de stemmer fra repræsentanter for aftalepartierne, der siger, at det var vigtigt, at pengene ikke var et år undervejs og først ville lande ude i de her familiers lommer om mange måneder.
Det er rigtigt, som man også har kunnet læse i aviserne, og som vi selv har været helt åbne omkring tallene for, at det betyder, at der vil være et mindre antal familier, som vil modtage inflationshjælp, og hvor den ene forælder tjener mange penge.
Jeg er da helt med på, at man nok ikke har det store behov for inflationshjælp, i hvert fald ikke er blandt dem, der har mest behov, hvis man f.eks. har en indkomst på 800.000 kr.
Men som det også blevet sagt undervejs, var det en pris, vi betalte med åbne øjne for at kunne sende pengene hurtigere ud.
For hvis vi skulle gå det efter med tættekam og gennemundersøge hver eneste af de familier, vi ønskede at sende hjælp ud til, og frasortere enkelte af dem ud fra ægtefællens eller kærestens indkomst, ville der gå mange, mange måneder, før der var nogen som helst, der kunne mærke det her lovforslag.
Jeg har også lagt mærke til, at nogle stemmer undervejs har sammenlignet inflationshjælpen med det midlertidige børnetilskud, som nu er fortid.
Der har vi også i aftalekredsen hele vejen igennem været meget klare på, at inflationshjælpen ikke er en erstatning for det midlertidige børnetilskud, for det midlertidige børnetilskud var, som navnet siger, midlertidigt.
Det, vi gør nu, er at give en akut inflationshjælp på den korte bane.
Og på den længere bane har vi i regeringen meget klart sagt, at vi synes, vi har brug for et nyt kontanthjælpssystem, der forhåbentlig kan skabe ro og tryghed om familiernes økonomi og ikke, som vi ellers har oplevet igennem en lang periode, gør kontanthjælpsmodtagere til kastebold mellem skiftende politiske flertal.
Alt i alt synes jeg, at der er blevet taget ansvar i den her sag i en svær tid for nogle mennesker, som har været meget udfordret af stigende priser og har haft meget lidt manøvrerum til at få enderne til at mødes.
Det vil jeg godt endnu en gang takke de partier, der bakker op omkring det, for.